In nomine Domini amen. Anno Incarnationis eiusdem millesimo ducentesimo nonagesimo duo mense octobri; Ego Andræas filius quondam Odonis de Cheuigneio tabernarii clericus, et ego Ioanna eius uxor, notum facimus uniuersis præsentes litteras inspecturis, quod nos sponte, prouide, sine ui et metu habuimus ad inuicem et habemus pactiones cum uiris religiosis Hugone abbate et conuentu sancti Stephani Diuionensis quæ securentur, uidelicet quod tam ratione medietatis duarum domorum sitarum in villa de Aquæductu iuxta domum pratelli Maingot, et domum liberorum Burgaut quam ratione quatuor iornalium terræ arabilis sitorum in fine molendini de Aquæductu, quæ omnia tenemus et possidemus; tenebimur de cætero annis singulis in festo omnium Sanctorum quandiu ego præfatus Andræas uixero soluere dictis religiosis uel eorum mandato nomine ecclesiæ sancti Stephani prædicti, quinque libras ceræ. Et si forte de bonis mouentibus et abbate et conuentu supradictis ultra bona nostra superius nominata nos aliquid acquirere contigerit, tenebimur soluere pro quantitate eorumdem bonorum quæ nos acquiremus ut alii homines uillæ de Aquæductu soluunt. Me autem Andrea prædicto sublato de medio, ego prædicta Ioanna extunc imposterum soluere et respondere teneor dictis religiosis et eorum successoribus de bonis omnibus prædictis acquisitis et acquirendis, secundum conditionem aliorum hominum uillæ supradictæ, aliqua libertate super hoc non obstante. Has autem pactiones nos dicti coniuges tenemur ex pacto et promittimus pro nobis et nostris hæredibus per iuramenta nostra, et sub obligatione omnium bonorum nostrorum præsentium et futurorum dictis religiosis tenere, et inuiolabiliter obseruare, et non contrauenire nec contrauenienti aliquatenus consentire. Renunciantes in hoc facto omnibus exceptionibus iuris et facti quæ contra tenorem præsentium litterarum possent obiici seu dici. Et uolumus nos compelli ad præmissorum obseruantiam quasi ex re adiudicata per curiam domini ducis Burgundiæ cuius iuridictioni quo ad hoc suponimus nos et nostros hæredes. In quorum omnium testimonium litteris istis sigillum dictæ curiæ rogauimus et obtinuimus apponi. Actum anno et mense prædictis.